
Beskrivelse af jobområdet

Definition af jobområdet

Produktion af kommunikations- og medieprodukter er som jobområde kendetegnet ved, at der fremstilles en lang række forskellige kommunikations- og medieløsninger til fx nyhedsformidling, reklame, tv-udsendelser, film og foto samt en bred vifte af internetbaserede kommunikationsløsninger. 

Jobområdet omfatter mange forskellige typer af produkter, der karakteriseres ved, at de distribueres til mange forskellige medietyper og via mange forskellige medieplatforme til slutbrugeren.
Disse produkttyper omfatter såvel trykte produkter, som fx aviser, bøger, brochurer og reklamer, som digitale produkter, eksempelvis i form af websites, apps og internetbaserede reklamer. Men også audiovisuelle kommunikationsprodukter lige fra nyhedsudsendelse på tv og radio via podcasting over videoindslag på YouTube o.l., til interaktive fortællinger på et website.

Medarbejderne inden for branchen arbejder med idéudvikling, visualisering, design, layout, produktionsplanlægning, fremstilling, redigering og distribution af produkter, hvor elementer som fx grafik, tekst, lyd, still- og levende billeder kombineres og sættes ind i et design, som både skal være visuelt tiltrækkende og samtidig kunne formidle historien/budskabet. 

Endeligt kan medarbejderne stå for produktion af aviser, bøger, blade, plakater og andre trykte produkter, herunder også skilte og storformatprint. I forbindelse med disse typer af produktioner vil medarbejderen have ansvaret for at planlægge processen, klargøre trykket eller printet og færdiggørelse af produktet.

Produktion af kommunikations- og medieprodukter er et dynamisk område, idet både metoder, software og udstyr til brug ved fremstilling af såvel papirbårne som digitale medieprodukter løbende forandres og ændres. Samtidig er området også kendetegnet ved, at der værnes om og videreudvikles på de traditionelle håndværksmæssige færdigheder og traditioner, så der fortsat kan leveres produkter i et forventet højt kvalitetsniveau.

Branchen har i de seneste år været vidne til en hurtig udvikling i såvel distributions- som produktionsmuligheder, inden for fx digitale trykteknologier, storformat print, internetbaseret kommunikation som fx tv og radio, nyhedsportaler og en massiv overgang fra traditionel papirbåren kommunikation til webbaserede løsninger til både mobile og stationære platforme. Men også digitaliseringen af tv og radio, samt det digitale kameras indførelse i såvel reklame-, produkt-, portræt-, og pressefoto. Disse forandringer har medført, at virksomhederne ikke længere kan nøjes med blot at producere til de traditionelle analoge medier. Virksomhederne skal også kunne levere såvel komplette løsninger som delproduktioner, der fremstår som fuldt færdige til brug for de digitale distributionsmuligheder.

Inden for emner og områder som fx tværmediale produktioner, implementering af CAD, 3D-modeller og animationer, webapplikationer og apps ses en rivende udvikling. 

Et yderligere udviklingspotentiale for jobområdet er tendensen mod at producere individualiserede kommunikationsprodukter. Det vil sige produkter, der er tilpasset den specifikke modtager i modsætning til mere traditionelle massemedier. Netop den personificerede markedsføring er et hurtigt voksende forretningsområde inden for produktionen af medie- og kommunikationsprodukter. Der vil ske en vækst i anvendelsen og integrationen af databaselagerede indholdselementer, som fx tekst, billeder og andet medieindhold til produktion af trykt kommunikation. Denne udvikling vil også kunne ses på produktionen af en lang række digitale kommunikationsprodukter fx i form af smalle og specialiserede tv- og radioløsninger på internettet, samt individualiserede digitale markedsføringsprodukter. Dette kræver, at medarbejderne tilegner sig nye arbejdsmetoder og indgår i et mere specialiseret workflow.

Inden for de traditionelle medieområder, såsom film, tv, radio og den papirbaserede kommunikations- og nyhedsformidling, sker der en koncentration af virksomhederne, som udvikler sig i retning af specialisering inden for særlige nicher hvor kundegrupper serviceres med totalløsninger på specielle produkter. Ofte indebærer det også, at et givent produkt skal kunne distribueres på både digitale og analoge medieplatforme.

Den kontinuerlige udvikling inden for såvel det tekniske som det kvalifikationsmæssige område vil fortsat sætte sit tydelige præg. Der udvikles til stadighed systemer og metoder, der øger mulighederne for en stigende teknisk kvalitet. De nye systemer og metoder gør det muligt for virksomhederne at påtage sig opgaver, som tidligere lå uden for de for branchen typiske områder. Disse opgaver kan nu løses af selv mindre og nystartede virksomheder uden at de tilhørende investeringer i det tekniske udstyr er uoverkommelige.

For medarbejderne har udviklingen betydet, at der dels stilles stadigt større krav om evnen til at indgå i nye produktionsformer og at kunne beherske nye medier - samtidig med at fastholdelse af såvel den æstetiske som tekniske kvalitet i høj grad stadig er en central faktor inden for jobområdet. Samtidig er fremstilling af såvel traditionelle som digitale kommunikations- og medieprodukter blevet udbredt til en lang række jobs og virksomheder, der ikke typisk har beskæftiget sig med området. Derfor er der også kommet en stor gruppe af personer, som ikke har en af de traditionelle erhvervsuddannelser, men som alligevel har det som deres hovedbeskæftigelse at producere kommunikationsprodukter.

Typiske arbejdspladser inden for jobområdet

Området er præget af en koncentration af store virksomheder, der typisk bevæger sig i retning af en øget teknisk specialisering og med et tværmedialt forretningsområde. Og en voksende mængde af små og mindre virksomheder, der typisk tilbyder service, rådgivning og produktion fra idé til færdigt produkt. Herunder en hastigt voksende mængde af freelancere, der typisk har en høj specialiseret kompetence på fagligt specifikke områder og som oftest lever af, at deres kompetencer og faglige kvalifikationer er opdaterede hele tiden. 

Arbejdspladserne inden for jobområdet findes i mange forskellige typer virksomheder inden for de trykte, elektroniske og digitale medier. De omfatter blandt andet udgivere af aviser og tidsskrifter, tv- og radiostationer, film-, tv- og videoproduktionsselskaber, webbureauer, fotografer og fotobureauer, pressefotobureauer, in-house afdelinger, reklamebureauer og kommunikationshuse, herunder også virksomheder inden for reklameproduktion og markedsføring samt servicevirksomheder og institutioner rettet mod mediebranchen. 

Men arbejdspladserne findes også på virksomheder, hvis primære område er i helt andre brancher eller produkttyper. Det grafiske og digitale produkt udgør en del af den samlede markedsføringsindsats. Der er opstået en lang række in-house afdelinger, hvor udfærdigelse af det grafiske og digitale kommunikationsprodukt udføres i et tæt samarbejde med andre faggrupper såsom markedsføringsspecialister, salgsafdelinger o.l.

De klassiske virksomheder inden for jobområdet arbejder typisk med de mere specialiserede processer og tungere produkter såsom prepress, produktion og færdiggørelse af trykte medier både ved hjælp af traditionelle trykmetoder, som offset, flexo, dybtryk og ved hjælp af digital print.

Der sker en forandring af de typiske arbejdspladser i medieområdet, idet de er i en udvikling fra at have været traditionelle grafiske-, tryk-, reklame-, foto-, film-, tv- og video- eller dagspressevirksomheder til også at være digitaliserede flermediale virksomheder med udgivelse af traditionelle produkter, som fx reklametryksager, bøger, blade, magasiner og aviser, men også en række nye typer af produkter og medieløsninger, som web-publicering, tværmedialt tv, interaktive medier og cross media. 

Endvidere vurderes udviklingen inden for mediekonvergens og de nye digitale teknikker inden for telekommunikation, distribution og broadcasting at give arbejdspladser inden for indholdsproduktion. 

Virksomhederne anvender i høj grad de samme professionelle it-baserede værktøjer og systemer. Og uanset virksomhedstype er arbejdspladserne endvidere kendetegnet ved, at der vil være såvel tekniske som kreative arbejdsfunktioner.

Et karakteristika ved udviklingen er, at en række virksomheder i området har bevæget sig fra at være rene produktionsvirksomheder til mere at være informations- og kommunikationsvirksomheder, der leverer kommunikationsløsninger i tæt samarbejde med kunderne. I denne sammenhæng vil kompetencer som fx rådgivning af kunder i forhold til kommunikationsløsninger, design og produktion samt kommunikationsplanlægning og andre serviceydelser være nødvendige. Men herunder vil kompetencer omkring de økonomiske aspekter inden for produktion af kommunikations- og medieprodukter, som fx prisberegning og omkostningsbevidsthed, være nødvendige.

Netop denne tendens er kendetegnet for de små virksomheder inden for jobområdet. De små virksomheder vil typisk ikke være så specialiserede som de store virksomheder. Der er i langt højere grad tale om ”allround” prægede arbejdspladser, hvor det forventes, at medarbejderen kan dække stort set alle dele af produktionen, herunder også kontakten med kunden. 

Endelig kræver de fleste arbejdspladser inden for jobområdet gode organisatoriske og teammæssige kompetencer, der er fælles for hele medarbejdergruppen uanset virksomhedstype. Dette betyder, at der vil være krav om, at medarbejderne besidder en lang række kompetencer, som omfatter bl.a. sprog, interkulturel forståelse, samarbejdsevne og kundeservice. Disse kompetencer forventes på sigt, at få øget betydning for virksomhedernes konkurrenceevne og muligheder for en udvidelse af forretningsområdet.

Medarbejderne på arbejdspladserne inden for jobområdet

Udviklingen i retning af en større digitalisering og automatisering af produktionsplatformen betyder, at kvalifikationskravene til medarbejderne ændres. Der stilles krav om væsentligt bredere og højere kvalifikationskrav til medarbejderne, da både selve udstyret og den tilhørende software bliver mere og mere kompleks. Medarbejderne forventes i dag at kunne spænde over flere og flere fagområder samtidig med, at der også kræves et højere og højere kvalitetsniveau.

Området er således meget sammensat og med mange forskellige funktioner.

Til de traditionelle erhvervsuddannelser hører fx Grafisk tekniker, Fotograf, Film- og tv-produktionsuddannelsen, samt Mediegrafiker. 

Inden for fotografområdet vurderes det, at 80% er faglærte og 20% er ufaglærte. Inden for film-, tv-området vurderes det, at 15% har en fag-faglig uddannelse, mens resten har andre uddannelser eller er ufaglærte. 

Området inden for trykt-, digital- og elektronisk produktion, distribution og kommunikation er karakteriseret ved en relativ stor mobilitet på grund af projektorganisering og mange freelance-medarbejdere.

Der ses også en tendens til, at det rutineprægede arbejde med begrænsede kvalitetskrav er blevet udbredt til en langt bredere gruppe end de traditionelle erhvervsuddannede personer inden for området. 
Dette arbejde varetages af kontorfolk, markedsføringskonsulenter mv. som bl.a. i kraft af en øget brugervenlighed af programmer selv er i stand til at producere medieprodukter. 

Der anvendes ca. 130 forskellige stillingsbetegnelser inden for jobområdet. Disse stillingsbetegnelser er alle kendetegnet ved, at de mere udtrykker arbejdsområdet end uddannelsesarten. Hovedgrupperne kan sammenfattes til: fotografer, programmedarbejdere, journalister, film-, tv- og videoproduktionsassistenter, filmarbejdere, grafisk tekniker, multimedie- og webmedarbejdere, trykker, mediegrafiker, reklametegner, DTP’er, grafisk designer, layouter, rentegner, desktopper, AD’er (art director), AD-assistent, multimediedesigner, kontakt- og produktionsassistent, designer/artworker, informationsmedarbejder, salgsmedarbejder, konsulent, tekster, webprogrammør, webredaktør, web-designer. Herudover findes der en række titler, som refererer til gamle erhvervsuddannelser, der i dag er erstattet af nyere uddannelser. Det er fagfotograf, grafisk trykker, serigraf, bogbinder, litograf, typograf, offsettrykker, tryktekniker, typotekniker, reprokopist, og grafiker. 

Ud fra udviklingstendenserne i jobområdet vurderes der at være behov for medarbejdere med kompetencer inden for rådgivning, indholdsproduktion, levering af multimedieløsninger, kommunikationsplanlægning, design- og serviceydelser inden for cross media publishing, web-publishing, digital integration, animation, 3D, interaktive multimedier, visualisering, udveksling af variabel data, opbevaring, lagring og håndtering af kundedata, databasepublishing, styring af digitale workflows i management-, produktions-, projekt- og kvalitetsstyringssystemer.
Samtidig vil de efterhånden traditionelle områder som fx webdesign, tryk, print on demand, in-house produktion, digitaltryk, digital print have behov for tilgang af kvalificeret arbejdskraft, ligesom personer med produktions- og planlægningskompetencer inden for integration af forskellige medier til færdige kommunikationsprodukter vil være efterspurgte.

Men digitaliseringen betyder ikke kun, at der er et øget behov for tekniske kompetencer, der vil også være behov for kompetencer inden for kreativitet, kvalitet og indhold, cross-over produkter og produktionsprocesser specielt inden for de trykte og digitale medier med nye indholdstjenester, digitalisering af materiale samt interaktive services, serviceydelser og tjenester. 

Endvidere vil udviklingen af arbejdspladserne skabe behov for kompetencer, der er fælles for hele medarbejdergrupper så som: samarbejdsevne, serviceforståelse, evnen til at kunne kommunikere på andre sprog både om faglige problemstillinger og som en del af virksomhedens almindelige service over for kunderne, samt interkulturelle kompetencer.

Arbejdsorganisering på arbejdspladserne inden for jobområdet

Virksomhederne inden for området spænder fra enkeltmandsvirksomheder, der lejer sig ind på faciliteter, eller etablerer sig i fællesskaber til freelance medarbejdere samt store skarpt funktionsopdelte virksomheder. Arbejdet er organiseret i projektorganisationer, funktionsopdelt på fag eller specialer, samt specialister. Med den tendens, at de små og mindre virksomheder vokser i antal, mens der bliver færre store virksomheder, der til gengæld vokser i størrelse. Denne tendens betyder, at der fremover vil ske en forandring af arbejdsbetingelserne for medarbejderne. 

På de store virksomheder inden for jobområdet sker der en teknologisk og organisatorisk udvikling, der medfører en øget digitalisering og automatisering (i form af etableringen af digitale workflows). Der ses en tilhørende integration med virksomhedens produktionsstyrings-, informations- og managementsystemer. Denne tendens medfører endvidere en kraftig funktionsopdeling af arbejdsopgaverne inden for virksomheden, som kræver at medarbejderne besidder kompetencer inden for fx organisering og styring af digitale workflows samt kvalitetssikring.

Medarbejderen skal fremover kunne håndtere arbejdsprocesser tværmedialt, og kunne arbejde med flerfunktionalitet i en arbejdsorganisering, der typisk er teambaseret, projektorganiseret eller fungerer som selvstyrende grupper.

I de mindre, små og enkeltmandsbaserede virksomheder, vil der ske en forandring af medarbejdernes arbejdsområder, således, at den enkelte medarbejder også skal dække arbejdsområder som fx kontakt til kunder og samarbejdspartnere. Det vil kræve en række brede kompetencer inden for sprog, kultur og -forståelse, samarbejde samt kundeservice og -rådgivning. 

Da de små og mindre virksomheder typisk ikke har kapaciteten til den meget funktionsopdelte organisering eller mulighed for at kunne varetage hele processen selv, vil kravene til medarbejdernes kompetencer i forhold til fx at kunne samarbejde med andre virksomheder omkring produktionen såvel som den enkeltes evne til at overskue hele processen. Dette omfatter både de administrative dele - så som tilbudsgivning, efterkalkulation og almindelig kundeservice - og alle delprocesserne i den samlede tekniske proces. 

Der er derfor en tendens til, at arbejdets organisering på den enkelte arbejdsplads skifter fra en ren teknisk orienteret organisering til en mere projektrettet organisering. 

Beskrivelse af de tilhørende arbejdsmarkedsrelevante kompetencer

Anvendelse af metoder og teknik til medieproduktion

Kort beskrivelse af kompetencen og dens anvendelse i jobområdet

Medarbejderen anvender professionelle it-systemer og -værktøjer til at organisere, styre, producere, redigere, integrere og efterbehandle en lang række forskellige medieprodukter og medietyper. Disse produkter omfatter fx film, tv, radio, trykt og digital kommunikation, samt cross media publicering, databasepublicering, fotografering, design/layout, redigering, visualisering, audiovisuel kommunikation. 

Medarbejderen anvender it-værktøjer og -systemer til at organisere og styre digitale workflow i forhold til bl.a. distribution og publicering af såvel trykte som digitale kommunikations- og medieprodukter. It anvendes også i stor udstrækning til at styre fx tryk- og bogbindermaskiner, samt kamera, lydpulte, lys m.m.

Teknologi og arbejdsorganisering

Medarbejderen anvender analoge og digitale teknologier i de faglige metoder og teknikker ved medieproduktion samt i kommunikationsprocessen. Udviklingen inden for området betyder at der sker en stadig øget automatisering af såvel selve produktionen som distributionen af medie- og kommunikationsprodukter. Effektive digitale og analoge workflows er blevet vigtige konkurrenceparametre ved produktion af alle typer af medieprodukter herunder variable data, personificeret markedsføring, databasepublicering og tværmediale produkter samt cross media publicering.

Arbejdet er typisk organiseret i en projektorganisering eller funktionsopdelt på fag eller specialer og foregår som en interaktiv proces i kommunikation med øvrige medarbejdere og afdelinger, typisk med en høj grad af flerfunktionalitet i håndteringen af arbejdsprocesser, metoder og it.  

Særlige kvalifikationskrav, som er en forudsætning for udførelsen af jobbet, f.eks. certifikatkrav



Kompetencens udbredelse på arbejdspladser i jobområdet

På alle arbejdspladser og produktioner i området anvender medarbejderne it-netværk og it-systemer og -værktøjer til organisering og styring af digitale workflows ved anvendelse af produktions-, projekt- og kvalitetsstyringssystemer.  

Beskrivelse af de tilhørende arbejdsmarkedsrelevante kompetencer

Anvendelse af metoder og teknik til trykt og digital kommunikation

Kort beskrivelse af kompetencen og dens anvendelse i jobområdet

Inden for jobområdet arbejdes der med fremstilling af trykt og digital kommunikation. Det kræver kompetencer, der spænder fra at anvende professionelle værktøjer til behandling og redigering af tekst, billeder, lyd, video og grafik, til meget specialiserede værktøjer til brug ved programmering, redigering, efterbearbejdning og produktion af interaktion og funktionalitet. 

Der arbejdes endvidere med it-værktøjer til frembringelse af trykklare filer og trykforme til såvel digitalprint som de traditionelle trykmetoder. Medarbejderen skal endvidere betjene forskelligt udstyr til trykning og printning, samt til færdiggørelse af de forskellige former for trykt materiale. 

Medarbejderen skal kunne lave design til mange forskellige typer af trykt og digital kommunikation, fx annoncer, magasiner, plakater, bøger, websites, digitale publikationer og -applikationer. Herunder arbejde med integration af andre medier i løsninger til et bredt spektrum af forskellige devices. Endelig arbejder medarbejderen også med andre områder, som mindre visualiseringer og animationer.

Medarbejderen skal kunne arbejde med kvalitetskontrol, kreativ problemløsning og fejlfinding ved tekniske fejl i forbindelse med både trykte og digitale kommunikationsprodukter, samt håndtere de miljømæssige aspekter lige fra valg af papir til kemi og farver som er forbundet med produktion af trykte kommunikationsprodukter i forbindelse med prepress, trykning og færdiggørelse.

Teknologi og arbejdsorganisering

Alle de jobfunktioner som har med digitale og prepress produkter at gøre, betjener sig af it i produktionen. 

Der anvendes programmer til behandling af tekst, billeder, lyd, video og grafik, og de færdige filer indgår i workflow-systemer, som indebærer automatisering af en lang række arbejdsfunktioner.
Der anvendes forskellige programmer lige fra applikationer til behandling af tekst, grafik, billeder, lyd og video over programmer til grafisk design, webdesign af enten statiske websites ved hjælp af relevante it-værktøjer, eller som delelementer til anvendelse i programmeringssprog til produktion af dynamiske websites. Men området anvender også teknologier som fx client- & server-side scripting, web-servere, databaser og forskellige andre digitale distributionsmetoder og teknologier.

Ved overførelsen af de færdige medieprodukter til papir eller andre trykmaterialer anvendes både digitale og analoge trykmetoder. Såvel de digitale som de analoge trykmetoder er i stigende grad styret og kontrolleret ved hjælp af digital teknologi. Der anvendes også i stigende grad computere til indstilling og styring af maskinerne i forbindelse med bogbind og færdiggørelse af trykte produkter.

Særlige kvalifikationskrav, som er en forudsætning for udførelsen af jobbet, f.eks. certifikatkrav



Kompetencens udbredelse på arbejdspladser i jobområdet

På virksomheder som arbejder med fremstilling af såvel trykt som digital kommunikation er kompetencen meget udbredt. Der findes også en række medarbejdere, som bestrider kompetencen, i virksomheder, hvor fremstillingen af enten trykt eller digital kommunikation er en in-house produktion, altså et supplement til den egentlige produktion. 

Beskrivelse af de tilhørende arbejdsmarkedsrelevante kompetencer

Ideer, kommunikation og design af medieprodukter

Kort beskrivelse af kompetencen og dens anvendelse i jobområdet

Medarbejderen arbejder med udvikling af ideer, layouts og design af produkter til foto-, film-, tv-produktion samt til trykte og digitale medier. Ved hjælp af forskellige kommunikative, fortælletekniske og dramaturgiske værktøjer arbejdes der med at formidle et budskab, fortælle en historie eller et forløb. Medarbejderen arbejder også med at analysere og vurdere medieprodukter, der sikrer optimalt teknisk og æstetisk kvalitet i relation til anvendelsesformål og intention i en produktions- og kommunikationsmæssig sammenhæng. 

Kompetencen kræver viden om og evnen til, at kunne skabe sammenhæng mellem indholdet, teknikken, æstetikken og designet i et givent medieprodukt. Medarbejderen skal have forståelse for sammenhængen mellem økonomi, teknik og æstetik i kommunikationsproduktet, og endvidere indgå i dialog med såvel kunden som medarbejdere om den tekniske produktion og valgte distribution. 

Teknologi og arbejdsorganisering

Der anvendes både analoge og digitale teknikker og teknologier i arbejdet med fx film, dagspresse, cross media, fotografering, design/layout, redigering, visualisering til såvel trykt som digital kommunikation samt distribution og publicering. It-baserede værktøjer og programmer anvendes i høj grad til disse opgaver. 

Da området indeholder alt fra freelancere over små- og mellemstore virksomheder til større reklame- og webbureauer, er arbejdet organiseret på forskellige måder. Der er bl.a. en selvstændig og individuel håndtering af de kreative opgaver, men også en opgavehåndtering, der typisk er organiseret i teams, projektgrupper, eller i selvstyrende grupper og hvor organiseringen indgår som en del af den kreative proces. 

Særlige kvalifikationskrav, som er en forudsætning for udførelsen af jobbet, f.eks. certifikatkrav



Kompetencens udbredelse på arbejdspladser i jobområdet

Kompetencen indgår i alle led i arbejdsprocessen. 

Beskrivelse af de tilhørende arbejdsmarkedsrelevante kompetencer

Planlægning, rådgivning og produktionsstyring af medieproduktion

Kort beskrivelse af kompetencen og dens anvendelse i jobområdet

Medarbejdere inden for produktion af medie- og kommunikationsprodukter kan planlægge og tilrettelægge den fagligt-tekniske produktion, rådgive kunder og samarbejdspartnere om tekniske, æstetiske og produktionsmæssige forhold, samt arbejde med design/layout, optagelse, redigering, distribution, publicering, salg, kundeservice og afvikling af produktioner i forbindelse med såvel trykte, digitale som audiovisuelle kommunikationsprodukter. 

Medarbejderne kan endvidere gennemføre produktionsforløb eller projekter. Hertil anvender medarbejderne forskellige planlægnings- og styringsredskaber inden for produktionsteknik, -metode samt projekt- og kvalitetsstyring.

Til dette kræves, at medarbejderne har overblik over hele produktionsprocessen og kender de krav, som hver enkelt led i produktionsprocessen stiller. Medarbejderne anvender deres kompetencer i forhold til både den interne produktionsproces og i forhold til at kunne kommunikere om medieproduktionen/produktet med eksterne kunder og leverandører. Medarbejderen skal kunne arbejde med kreativ problemløsning og udføre fejlfinding i forbindelse med tekniske problemer. Ligeledes sikrer medarbejderne at arbejdsprocesser tilrettelægges på en ergonomisk og sikkerhedsmæssig forsvarlig måde.  

Teknologi og arbejdsorganisering

Udviklingen inden for det teknologiske område har medført, at alle led i produktionsprocessen, hvad enten de er audiovisuelle, trykte eller digitale, efterhånden anvender professionelle digitale værktøjer til planlægning og produktionsstyring af medieproduktion. Her er der bl.a. tale om management-, produktions- og projektstyringssystemer, databaser samt kvalitetsstyringssystemer. 

Der anvendes også i stigende grad computere til indstilling og styring af udstyr og maskinerne i forbindelse med fx forindstilling, proceskontrol og kvalitetsstyring inden for tryk, bogbind og færdiggørelse af trykte produkter, samt ved brugen af digitale kameraer i foto-, film- og tv-produktion. 

Medarbejderne arbejder både selvstændigt med en individuel håndtering af opgaver og problemer, og indgår i en fælles opgaveløsning, typisk organiseret i teams, projekt-, eller selvstyrende grupper. 

Særlige kvalifikationskrav, som er en forudsætning for udførelsen af jobbet, f.eks. certifikatkrav



Kompetencens udbredelse på arbejdspladser i jobområdet

På mindre virksomheder inden for jobområdet, vil der typisk kun være en enkelt medarbejder med ansvaret for produktionsstyring. På større virksomheder vil opgaven typisk blive håndteret af en større afdeling, som har ansvar for ordrebehandling og produktionsstyring. Her er arbejdet som oftest organiseret i selvstyrende teams og projektgrupper. 

Aktuelt tilkoblede mål

